<classify> Kocha Jamhuri Kihwelo Julio amesema sababu kubwa ya Klabu ya Simba kupoteza mchezo wa hatua ya awali wa Ligi ya Mabingwa Afrika dhidi ya UD Songo ya Msumbuji ni kutokana na kuingia uwanjani wakiwa na matokeo ya msimu uliopita. Julio ambaye amewahi kuwa mchezaji na pia kocha wa Simba kwa nyakati tofauti, amesema kuwa wachezaji wa kikosi hicho waliingia wakijiamini kwa kuichukulia Songo kama timu ya kawaida lakini badala yake ikapelekea kutolewa kwenye mashindano. Katika mchezo huo wa Ligi ya Mabingwa, Simba na Songo walimaliza mechi kwa matokeo ya 1-1 yaliyokuwa na faida kwa wapinzani ambao walisalia kwa faida ya bao la ugenini. Aidha, mbali na kusemea hilo, Julio amesema pia hakuna wachezaji kutoka Brazil wanaoweza kuja Tanzania kwa ajili ya kucheza soka. Ameeleza kuwa wabrazil watatu waliosajiliwa wamekuja kwa ajili ya upigaji na kutalii na akieleza kuwa kuna watu watakuwa wamekula pesa. Hakuna Mbrazil anayeweza kuja kucheza soka Tanzania. Watu wa huko wana malengo ya kucheza soka la mbele zaidi, hao wamekuja kutalii tu na si wachezaji mpira, subiri mtaona,amesema Julio. Msimu uliopita Simba walifanikiwa kutinga robo fainali na kuinufaisha Tanzania baada ya kufanikiwa kuongezewa idadi ya timu zinazoshiriki michuano ya CAF kutoka 2 mpaka nne. Lakini isivyo bahati msimu huu wameondoshwa mapema kabisa, jambo ambalo limekuwa kinyume na matarajio ya Watanzania na Wanasimba wengi.  <topic>: MICHEZO 